送孚藏主歸江西
作者：釋惟一
朝代：宋

paragraphs: 雲卧胸中蟠萬卷，舌端筆端皆具眼。
評今論古知幾何，寥寥百年骨不冷。
有孫挺特尤掀騰，富有藴藉如弗能。
韜光鏟彩事枯硬，不學乃翁牽葛藤。
壁立萬仞出一語，佛祖應無啟口處。
有時一默淵且深，盡大地人難指注。
脚尖踢倒凌霄峰，揮劍活屠潭底龍。
三條椽下四世界，破蒲團邊兜率宮。
秋風忽起故山興，歸本無歸語何剩。
江湖斫額應望君，莫作秤鎚落深井。